《书衡曼仙招饮赋谢兼述所怀》
宋代·王存

汾水鸣箫侣，荆台傅粉郎。两贤同好我，五岁再升堂。

窗竹如相识，庭柯暗有香。买春饔子贵，清暑食单凉。

野服羞残客，元谈半楚狂。坐迟花上月，梦隔海生桑。

眯眼风尘际，回头翰墨场。别来俱老大，饮罢独苍茫。

险欲增诗胆，宽惟拓酒肠。故人真赏在，一为奏清商。

作者简介：（1023—1101）宋润州丹阳人，字正仲。仁宗庆历六年进士。修洁自重，为欧阳修、吕公著、赵概所知。英宗朝，历太常礼院。素与王安石交厚，神宗熙宁中安石执政，论事不合，即不来往。元丰初除国史编修官、修起居注，累迁知开封府。哲宗朝，历尚书右、左丞，吏部尚书。时朋党论炽，存进言恐滥及善人，忤任事者，出知杭州。以右正议大夫致仕。参与编著《元丰九域志》。